Der mangler stadig ca. 750.000 kroner, hvis Aalborg DH skal undgå konkurs i dag. - Vi tror stadig på det. Vi giver ikke op, før alle muligheder er udtømt, siger Stine Jørgensen fra Aalborg DH. I dag er spillerne på gaden i Aalborg og omegn, for at skaffe penge. Lige nu sidder fire spillere for eksempel på teleselskabet M1 i Aalborg og samler donationer ind. - Vi håber at folk ringer ind og støtter os. Vi er glade for alle beløb, også de små, siger Rikke Skov Ebbesen, Aalborg DH. Spillerne kan ringes til indtil klokken 14 på telefonnummer 30202020. - Det er flot at pigerne vil det så meget, så selvfølgelig har vi ikke kastet håndklædet i ringen, selvom tiden er knap, siger Lars Steffensen, direktør i Aalborg DH. Klubben meldte i fredags ud, at den absolutte deadline for at finde de sidste penge er i dag.

Opsummering:
I går samlede spillerne i Aalborg DH 257.500 kroner i ind til klubkassen. Spillerne håber at undgå konkursen senere i dag.